- Hindi News
- National
- कम्प्यूटर का ठेका खत्म, ई नपा सॉफ्टवेयर लागू होने तक निगम खुद कराएगा बिल रसीद प्रिंट
कम्प्यूटर का ठेका खत्म, ई-नपा सॉफ्टवेयर लागू होने तक निगम खुद कराएगा बिल-रसीद प्रिंट
करीब सात साल से चल रहा निगम का कम्प्यूटर ठेका 28 फरवरी को खत्म हो गया। कम्प्यूटर ठेकेदार संतोष प्रजापति और महापौर अभय दरे के बीच 25 परसेंट कमीशन का कथित ऑडियो वायरल होने के बाद निगम ने ठेकेदार काे एक्सटेंशन न देकर उसके सॉफ्टवेयर और पूरे सिस्टम का अधिग्रहण कर लिया है। अब ई नपा सॉफ्टवेयर लागू होने तक निगम अपने खर्चे पर कम्प्यूटर शाखा से टैक्स के बिल व जमा टैक्स की रसीद प्रिंट कराएगा।
इधर बिलों में गड़बड़ी की जांच, उधर 28 फरवरी तक के लिए बढ़ा दिया था ठेका : कम्प्यूटर ठेकेदार द्वारा संपत्ति व जलकर के बिलों में गड़बड़ी की शिकायत पर महापौर ने जांच के आदेश दिए थे। जांच के लिए एक टीम गठित की गई थी। ठेकेदार पर आरोप था कि लेन-देन कर संपत्ति व जलकर के बिल घटा दिए गए। एक तरफ इन आरोपों की जांच चल रही थी, दूसरी तरफ कम्प्यूटर का ठेका जून 2016 में समाप्त होने पर ठेकेदार को 28 फरवरी तक के लिए एक्सटेंशन दे दिया गया।
ठेकेदार से संपत्तिकर का डाटा मिला, जलकर का बाकी : निगम कमिश्नर कौशलेंद्र सिंह का कहना है कि ठेकेदार ने ई नपा साॅफ्टवेयर पर काम कर रही टीम को संपत्तिकर का डाटा उपलब्ध करा दिया है। कम्प्यूटर ठेका खत्म होने के बाद निगम अपने कम्प्यूटर, प्रिंटर, फाॅटो कापी मशीन व अन्य जरूरी उपकरण की खरीदारी कर ठेकेदार के कम्प्यूटर लौटा देगा। ई नपा सॉफ्टवेयर पर निगम के कर्मचारियों को ही काम करना होगा।
ठेकेदार संतोष प्रजापति का कहना है कि जिस सॉफ्टवेयर पर काम चल रहा था, वह हमारी कंपनी डाटा लिंक सॉफ्टवेयर का है। चूंकि अब ई नपा सॉफ्टवेयर पर काम होगा, इसके लिए हम पूरा रिकॉर्ड देने के लिए प्रतिबद्ध हैं। क्लोजिंग बैलेंस व ओपनिंग बैलेंस के साथ हर दिन काम शुरू होता है। हम पूरे रिकॉर्ड का प्रिंट उपलब्ध करा रहे हैं। निगम के पास पहले से भी यह रिकॉर्ड मॉजूद है।
महापौर अभय दरे का कहना है कि निगम को कम्प्यूटर ठेका प्रथा से निजात दिलाने और ई नपा सॉफ्टवेयर को लागू कराने का ही परिणाम भुगत रहा हूं। ऑडियो मामला इसी षड्यंत्र का एक हिस्सा है। कम्प्यूटर ठेके पर निगम का 3-5 लाख रुपए तक महीने खर्च हो रहा था। यह राशि बचेगी।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva